**Z A P I S N I K**

sa 18. sjednice Općinskog vijeća Općine Tompojevci, održane u vijećnici Općine Tompojevci, A.G. Matoša 9, Tompojevci, dana 03. listopada 2023. godine s početkom u 14,00 sati.

**Sjednici su nazočni članovi Općinskog vijeća Općine Tompojevci**

1. Ivan Štefanac - predsjednik Općinskog vijeća
2. Tomislav Panenić
3. Mijo Horvatović
4. Dejan Ljikar
5. Branislav Mišljenović
6. Antun Lukić,
7. Zlatko Potočki

**Odsutni članovi Općinskog vijeća:**

1. Mihael Sabadoš - najavio izostanak
2. Ivana Tomaš - najavila izostanak
3. Robert Mesaroš - najavio izostanak

**Osim članova Općinskog vijeća, sjednici su nazočni:**

1. Milan Grubač, općinski načelnik
2. Slavko Ždinjak, zamjenik općinskog načelnika iz reda pripadnika rusinske nacionalne manjine
3. Kata Cvitković, pročelnica JUO

Predsjednik Općinskog vijeća (dalje u tekstu: Predsjednik) pozdravlja nazočne, utvrđuje da postoji kvorum za održavanje sjednice (nazočno 7 vijećnika od 10 vijećnika) i da se mogu donositi pravovaljane odluke.

Predsjednik prelazi na utvrđivanje dnevnog reda i predlaže dopunu dnevnog reda na način da se isti nadopuni točkom 2. Prijedlog Odluke o izboru najpovoljnije ponude za zakup poljoprivrednog zemljišta u vlasništvu Općine Tompojevci.

Predsjednik daje prijedlog izmjena i dopuna dnevnog reda na glasanje, te utvrđuje da je sa 7 glasova „ZA“, odnosno jednoglasno usvojen prijedlog izmjena i dopuna dnevnog reda.

Predsjednik daje dnevni red sa predloženom dopunom na glasanje, te konstatira da je sa 7 glasova „ZA“, odnosno jednoglasno usvojen

DNEVNI RED:

1. Prijedlog Odluke o davanju koncesije za obavljanje javne usluge sakupljanja komunalnog otpada na području Općine Tompojevci.
2. Prijedlog Odluke o izboru najpovoljnije ponude za zakup poljoprivrednog zemljišta u vlasništvu Općine Tompojevci.

Prije prelaska na dnevni red Predsjednik je otvorio raspravu o zapisniku sa 17. sjednice Općinskog vijeća Općine Tompojevci, održane dana 04. rujna 2023. Pita ima li primjedbi na zapisnik. Primjedbi na zapisnik nije bilo te je Općinsko vijeće jednoglasno s 7 glasova „ZA“ usvojilo Zapisnik.

**Točka 1.**

Prijedlog Odluke o davanju koncesije za obavljanje javne usluge sakupljanja komunalnog otpada

na području Općine Tompojevci

Predsjednik daje riječ općinskom načelniku, izvjestitelju ove točke.

*Općinski načelnik* je upoznao vijećnike s prijedlogom odluke, te naglasio da je koncesionar identičan kao i do sada Komunalac iz Vukovara( jedini ponuditelj koji se prijavio na javni poziv) i da je cijena javne usluge porasla u odnosu na prethodnu koncesiju (pojašnjava kolika je bila i kolika je sada ponuđena). Ukoliko bi se odlučili na dva odvoza mjesečno cijena bi bila nešto viša, a ukoliko bi išli na 4 odvoza mjesečno (kao do sada) cijena bi rasla i do 100%. Razdvajanjem otpada na kućnom pragu (Fond za zaštitu okoliša će sufinancirati nabavku kanti za papir i plastiku) moglo bi se umanjiti mjesečni broj odvoza miješanog komunalnog otpada, a samim tim ne bi došlo do znatnog povećanja sadašnje cijene odvoza otpada.

Predsjednik otvara raspravu.

*Tomislav Panenić* – naveo je cijene koje Komunalac ima kod drugih općina (Bogdanovci, Lovas, Negoslavci) i u samom gradu Vukovaru u kojem vrši odvoz otpada i došao do zaključka da smo mi otvorili sezonu da budemo najskuplji i ispada što smo dobili da moramo prihvatiti.

Privlaka ima od nedavno cijenu 2,21 eura po odvozu, svi ostali su još uvijek na 0,64 eura po odvozu, a mi smo na 2,70 eura.

*Općinski načelnik* kaže kad ste gledali cijenu, trebali ste gledati i kad je raspisana koncesija. Naveden je primjer Općine Privlake koja ima samo jedno naselje i to Privlaku i kad uspoređujemo površinu te Općine i broj kilometara koje koncesionar mora proći da bi pokupio komunalni otpad ne usporedivo je s našom općinom i zato je cijena sigurno manja ( povećali su se troškovi goriva, plaće zaposlenika).

U raspravu se ponovo uključuje Tomislav Panenić koji je rekao da će se, kao vijećnik, obratiti gradonačelniku grada Vukovara koji u javnom prostoru govori jedno što se tiče cijena, a kad on treba formirati cijene, onda dobijemo ovo što što smo dobili (ono što drugima prigovara, sam to radi). Predložio da se pomogne socijalnim slučajevima

U raspravu se uključuje i Zlatko Potočki koji je mišljenja da je dovoljno dva puta mjesečno odvoziti otpad s obzirom koliko ljudi ima na našem području, ističe nekorektnost koncesionara u vezi ponuđene cijene, a dotaknuo se i upravljanja reciklažnog dvorišta, od kojeg koncesionar sigurno ima koristi, odnosno ostvaruje dobit.

Na kraju rasprave općinski načelnik i pročelnica govorili su o problemima s kojima se susreću navedene općine, kad je riječ o raspisivanju koncesije, odabiru koncesionara, formiranju cijene, pa sve do toga da je našim građanima, budući da imamo reciklažno dvorište i da smo osigurali za svako kućanstvo komposter, omogućeno smanjivanje cijene mjesečnog odvoza za 3,00 kuna, ukoliko se odluče kompostirati na kućnom pragu. Isto tako građanima koji su socijalno ugroženi, pomoći će se kao što smo to i do sada činili (navodi do sada donijete odluke). Načelnik je na kraju zaključio da bi trebali glasati za ovaj prijedlog odluke, jer svima nam je u interesu da se otpad odvozi, a mi na cijenu ne možemo utjecati.

Predsjednik zatvara raspravu i daje prijedlog Odluke o davanju koncesije za obavljanje javne usluge sakupljanja komunalnog otpada na području Općine Tompojevci na glasanje, te konstatira da je **sa 6 glasova „ZA“, 1 glasom „PROTIV“ ( Tomislav Panenić), i bez glasa „SUZDRŽAN“ prijedlog usvojen.**

**Točka 2.**

Prijedlog Odluke o izboru najpovoljnije ponude za zakup poljoprivrednog zemljišta u vlasništvu Općine Tompojevci

Predsjednik OV daje riječ pročelnici Kati Cvitković (izvjestiteljici ove točke).

Kata Cvitković – na prošloj sjednici donijeli smo odluku o raspisivanju natječaja za zakup poljoprivrednog zemljišta u vlasništvu Općine Tompojevci (kč. 892/4, k.o. Tompojevci, površine 1,7642 ha, početna cijena zakupa 750,00 eura, zakup se daje na 5 godina). Na raspisani javni natječaj, od 20.09.2023. godine, pristigle su dvije ponude: 1. Vitomir Sabadoš, visina ponuđene godišnje zakupnine je 950,00 eura i 2. dosadašnji zakupnik Poljoprivredno -uslužni obrt „Lajko“ vl. Violeta Lajko, Tompojevci, visina ponuđene godišnje zakupnine je 990,00 eura Najpovoljnijom ponudom smatra se ponuda koja ispunjava uvjete iz natječaja i koja sadrži najvišu ponuđenu cijenu, a to je ponuda dosadašnjeg zakupnika PUO „Lajko“ iz Tompojevaca.

Predsjednik otvara raspravu.

Obzirom da se nitko nije javio za riječ, predsjednik zatvara raspravu i daje prijedlog Odluke o izboru najpovoljnije ponude za zakup poljoprivrednog zemljišta u vlasništvu Općine Tompojevci, te konstatira da je **sa 7 glasova „ZA“, bez glasa „PROTIV“, i bez glasa „SUZDRŽAN“ prijedlog jednoglasno usvojen.**

**PITANJA I PRIJEDLOZI:**

Nakon što je iscrpljen dnevni red, predsjednik Općinskog vijeća poziva nazočne na postavljanje pitanja.

Općinski načelnik – upoznao vijećnike sa zahtjevom, koji je Općina Tompojevci uputila Osnovnoj školi Čakovci za darivanje područne škole u Bokšiću (bez naknade) i o potrebi donošenja Odluke ( na slijedećoj sjednici Općinskog vijeća) o raspoređivanju financijskih sredstava za sanaciju štete od olujnog i orkanskog vjetra (19.07 i 21.07. 2023. za sve fizičke osobe kojima je izdana potvrda za materijal) koje je dobila Vukovarsko-srijemska županija od Vlade RH.

Sjednica završila u 14,40 sati

KLASA: 021-05/21-01/15

URBROJ: 2196-26-02-23-34

ZAPISNIK VODILA PREDSJEDNIK OPĆINSKOG VIJEĆA

Kata Cvitković Ivan Štefanac